ประกันสังคมโอนเงินเยียวยาให้ผู้ประกันตนมาตรา 33 ที่อยู่ในพื้นที่สีแดงเข้ม 16 จังหวัด จำนวนคนละ 2,500 บาท แล้ววันนี้
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยถึงความคืบหน้าการโอนเงินช่วยเหลือตามมาตรการเยียวยากลุ่มแรงงานและผู้ประกอบการที่ได้รับผลกระทบจากโควิด-19 ในจังหวัด 29 จังหวัดพื้นที่ควบคุมสูงสุด หรือสีแดงเข้ม ว่า ในวันนี้ (20 ส.ค.64) จะมีผู้ประกันตนมาตรา 33 ได้รับสิทธิจำนวน 361,939 ราย ใน 16 จังหวัดสีแดงเข้ม ได้แก่ จังหวัดกาญจนบุรี ตาก นครนายก นครราชสีมา ประจวบคีรีขันธ์ ปราจีนบุรี เพชรบุรี เพชรบูรณ์ ระยอง ราชบุรี ลพบุรี สมุทรสงคราม สระบุรี สิงห์บุรี สุพรรณบุรี และอ่างทอง         โดยผู้ประกันตนมาตรา 33 ใน 9 ประเภทกิจการจะได้รับเงินโอนผ่านพร้อมเพย์ผูกกับเลขบัตรประชาชน คนละ 2,500 บาท คิดเป็นเงิน 904,847,500 บาท ซึ่งเงินในส่วนนี้จะช่วยบรรเทาความเดือดร้อน ลดภาระค่าครองชีพ และค่าใช้จ่ายในการดำรงชีวิตประจำวันแก่พี่น้องแรงงานผู้ประกันตนมาตรา 33 ที่ได้รับผลกระทบจากการประกาศล็อกดาวน์ได้        รัฐมนตรีว่าการกระทรวงแรงงาน กล่าวเน้นย้ำ สำหรับผู้ที่ยังไม่ได้ดำเนินการผูกพร้อมเพย์ สำนักงานประกันสังคมจะแจ้งไปยังนายจ้างเพื่อให้ลูกจ้างดำเนินการผูกพร้อมเพย์กับเลขบัตรประจำตัวประชาชนให้เรียบร้อย เพื่อที่สำนักงานประกันสังคมจะได้โอนเงินให้ทุกวันศุกร์ต่อไป เนื่องจากที่ผ่านมาพบว่ายังมีผู้ประกันตนบางส่วนยังไม่ได้รับเงินจากปัญหาการโอนเงินไม่สำเร็จ ด้วยสาเหตุต่าง ๆ เช่น ยังไม่ผูกพร้อมเพย์กับเลขบัตรประชาชน ทำให้ไม่ได้รับเงินช่วยเหลือทันในการโอนรอบที่ผ่านมา จึงขอฝากไปยังผู้ประกันตนมาตรา 33 ที่ได้รับสิทธิในพื้นที่ 16 จังหวัดที่จะได้รับเงินเยียวยาในวันนี้ (20 ส.ค.64) และรวมถึงผู้ที่ตกหล่นจากรอบการโอนที่ผ่านมา ให้ท่านเร่งตรวจสอบข้อมูลตนเอง หากเช็คแล้วว่าเงินยังไม่เข้าบัญชี ให้รีบไปติดต่อธนาคารโดยด่วน         ทั้งนี้ ผู้ประกันตนทุกมาตรา ทั้งมาตรา 33 มาตรา 39 และมาตรา 40 รวมถึงผู้ประกอบการ ตรวจสอบสิทธิ์การเยียวยาได้ที่ www.sso.go.th หากมีข้อสงสัยสามารถสอบถามได้ที่สายด่วนกระทรวงแรงงาน โทร 1506 ได้ตลอด 24 ชั่วโมง